Video: Temalied ŉ boodskap oor vrouebemagtigingSharoney en Carma sing die temalied vir VIA se ‘Sterstatus’. “Vrouwees elemente” is ŉ splinternuwe, opgewekte snit uit twee opkomende Afrikaanse sangeresse, Carma en Sharoney, se kraal. Dié lied, wat vrouwees vier, is nie net gepas om Vrouemaand te vier nie, maar is ook die temalied van die jongste seisoen van die werklikheidsreeks Sterstatus, wat op VIA op DStv uitgesaai word. Dié program bied ŉ platform vir jong meisies wat daarvan droom om in die kollig te wees, hetsy as aktrise, aanbieder, model, sosialemediaster, sakevrou of glanspersoonlikheid. Carma, wat verlede jaar as naaswenner van die kompetisie aangewys is, is ook ŉ sangeres en liedjieskrywer van Potchefstroom in Noordwes. Sy het onder meer liedjies soos “Oase” en “Skadu’s van grys” saam met Waldo Greeff uitgereik. “Sterstatus is ŉ bemagtigingsplatform vir jong vroue waarin hulle elemente van vroulikheid uitgebeeld word. Die temalied som op wat dit beteken om ŉ vrou te wees,” sê Carma, wat die liedjie self geskryf het. Carma en Sharoney. (Foto: Facebook) Sy het daarna vir Sharoney, ook ŉ titelhouer van die Sterstatus-kompetisie, genader om die liedjie saam met haar in Robin Kielly se ateljee op te neem. Sharoney is ŉ sangeres in eie reg en het liedjies soos “Ons teen die wêreld” en “Vir ewig 21” uitgereik. Carma het die konsep vir die video behartig en ‘n hele rits voormalige Sterstatus-deelnemers verskyn in die video. “Ons is albei onafhanklike kunstenaars en vroue wat streef na vroulike bemagtiging. Die liedjie is nie nét Sterstatus se temalied nie, maar is ook ŉ lied waarby alle vroue kan aanklank vind. Dit is belangrik dat vroue hulle waarde moet besef en uitleef.” Sharoney en Carma. (Foto: Facebook) Sterstatus is elke Donderdagaand om 18:00 op VIA, DStv-kanaal 147, te sien.